钦定古今图书集成/理学汇编/学行典/第063卷 > 《送赵联卿》宋·陈文蔚
## 钦定古今图书集成/理学汇编/学行典/第063卷 > 《送赵联卿》宋·陈文蔚

“功业多成于少年，少年又在于立志。志之所向，燕越
异趋，或志在古人，或志在当世，或志在一身。”志在一
身，无足言矣。然方当青阳，掉臂荣途，富于岁月，上班
周行，下职州县，危言鲠论，以肃朝纲者，是志也；兴滞
起废，以苏民瘼者，亦是志也。顾其所遇如何耳。予友
赵君联卿，妙龄秀发，一战礼闱，即收上第，今将筮仕。
平日之志固已素定于胸中，予复何言？然培是志者，
师友也。予与联卿交游旧矣，可无一语以效古人赠
言之意。况联卿西宾得士，偕之以行，自公之暇，从容
讲切，“厚诗书之泽以培其根，奋激昂之操以励其志，
他时功业所就，殆如王良策骏，过都历块，一日千里
无难也。联卿其勉之。”